Tlačová správa

V Bratislave	Na okamžité uverejnenie	Vybavuje:	Telefónne číslo:	
Dátum 3.6.2014		Stanislav Sokol	02/69 20 34 21	

Zdravé oči už v škôlke

Únia nevidiacich a slabozrakých Slovenska (ÚNSS) spúšťa vďaka podpore ministerky zdravotníctva Zuzany Zvolenskej, výťažku 5. Večera dobra Gordany Turuk a v spolupráci s partnermi celoslovenský projekt Zdravé oči už v škôlke - preventívne merania zraku detí v materských školách. Tieto bezplatné screeningové merania budú realizované bezdotykovo prístrojom Plusoptix, ktorý dokáže s vysokou mierou spoľahlivosti odhaliť existujúce alebo začínajúce vývinové poruchy zraku detí ako napríklad astigmatizmus, tupozrakosť či škuľavosť. Cieľovou skupinou projektu sú deti z materských škôl vo veku 3 až 6 rokov, ktoré absolvujú screening na základe predchádzajúceho informovaného súhlasu rodičov. Odborní zamestnanci ÚNSS im vychádzajúc z výsledkov merania odporučia, či je potrebné absolvovať vyšetrenie u očného lekára. V priebehu mesiacov máj – december 2014 plánujeme v rámci celého Slovenska navštíviť 95 materských škôl a preventívne vyšetriť zhruba 6 000 detí.

Pri viacerých existujúcich alebo začínajúcich vývinových poruchách zraku detí len včasné odhalenie umožňuje efektívnu liečbu. Problémy sa niekedy môžu prejaviť až príchodom do školy, kedy začína byť na zrak dieťaťa kladený väčší dôraz. V tomto veku je však pravdepodobnosť vyliečenia zrakovej poruchy veľmi malá. Čím neskôr sú vývinové poruchy zraku odhalené, tým sa znižuje šanca na ich úplné odstránenie a následky môžu pretrvávať počas celého života človeka.

„Je našou ambíciou, aby sa prevencia očných ochorení stala súčasťou životného štýlu, aby informovanosť o rizikových faktoroch dosahovala vyššiu úroveň. Je skvelé, že tento projekt sa zameriava na deti a na včasný záchyt problémov, ktoré je možné odstrániť a liečiť,“ zdôrazňuje ministerka zdravotníctva Zuzana Zvolenská, ktorá svojou iniciatívou podporila realizáciu preventívnych meraní zraku detí. „Na Slovensku máme dostatok  špecialistov, modernú medicínsku techniku, lieky aj pomôcky, ktoré v prípade potreby zabezpečia najmenším pacientom kvalitnú zdravotnú starostlivosť. Základom je však dokonalá prevencia, ktorú práve tento projekt zabezpečuje,“ oceňuje cieľ meraní Zuzana Zvolenská.

Mediálnou tvárou projektu Zdravé oči už v škôlke je televízna moderátorka Aneta Parišková. "Vždy rada podporím dobrú myšlienku. A táto je nielen dobrá, ale je pre mňa priam šitá na mieru. Mám troch synov v predškolskom veku a ďalších 20 detí v škôlke, ktorú riadim. Všetkým deťom sme už očká zmerali a v niektorých prípadoch odporučili vyšetrenie u očného lekára. Veď čím skôr sa odhalí zdravotný problém, tým je väčšia šanca na jeho vyriešenie,“ hovorí Aneta Parišková, ktorá projekt prijala s nadšením.

Viac informácií o projekte Zdravé oči už v škôlke vrátane harmonogramu meraní v jednotlivých regiónoch nájdete na stránke www.unss.sk.

Únia nevidiacich a slabozrakých Slovenska je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má takmer 4 600 členov združených v 68 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990. 

Kontakt:
Stanislav Sokol, PR manažér ÚNSS
Tel.: 02/69 20 34 21, 0911 469 653
e-mail: stanislav.sokol@unss.sk
www.unss.sk